b'\n_START_ARTICLE_\nMats Waltin\n_START_SECTION_\nIgralska leta\n_START_PARAGRAPH_\nWaltin je v svoji igralski karieri igral za kluba Djurg\xc3\xa5rdens IF in S\xc3\xb6dert\xc3\xa4lje SK v \xc5\xa1vedski ligi, v zadnjem delu kariere tudi v \xc5\xa1vicarski ligi, za kluba HC Lugano in EV Zug. Prav tako je bil tudi \xc5\xa1vedski reprezentant, s reprezentanco je nastopil na Kanadskem pokalu 1976 in 1981. Zaigral je tudi na Zimskih olimpijskih igrah 1980 in 1984, na katerih je osvojil dve bronasti medalji, ter osmih Svetovnih prvenstvih, na katerih je osvojil dve srebrni in tri bronaste medalje._NEWLINE_Leta 2014 je bil sprejet v \xc5\xa0vedski hokejski hram slavnih.\n_START_SECTION_\nTrenersko delo\n_START_PARAGRAPH_\nLeta 2002 je bil pomo\xc4\x8dnik selektorja \xc5\xa1vedske reprezentance, ki je osvojila bron na doma\xc4\x8dem Svetovnem prvenstvu in peto mesto na olimpijskih igrah v Salt Lake Cityju.  Od leta 1992, ko je imel funkcijo pomo\xc4\x8dnika trenerja v mo\xc5\xa1tvu S\xc3\xb6dert\xc3\xa4lje, je deloval kot trener, pomo\xc4\x8dnik ali mened\xc5\xbeer \xc5\xa1e v \xc5\xa1vicarskih mo\xc5\xa1tvih Davosa in Lugana, v \xc5\xa1vedskem Djurg\xc3\xa5rdnu, po sodelovanju v \xc5\xa1vedski reprezentanci pa \xc5\xa1e v doma\xc4\x8dem R\xc3\xb6gleju in naposled v sezoni 2004/05 pri celov\xc5\xa1kem KAC-u. _NEWLINE_Novembra 2007 ga je predsedstvo Hokejske zveze Slovenije na \xc4\x8delu z Damjanom Mihevcem izbralo za selektorja slovenske izbrane vrste.  Na mestu selektorja je zamenjal Teda Satorja, ki je pogodbo s HZS-jem sporazumno prekinil, z \xc5\xbeeljo, da bi z dru\xc5\xbeino \xc5\xbeivel v Zdru\xc5\xbeenih dr\xc5\xbeavah Amerike.  Sator je nato decembra istega leta (2007) podpisal pogodbo z mad\xc5\xbearskim klubom Alba Vol\xc3\xa1n Sz\xc3\xa9kesfeh\xc3\xa9rv\xc3\xa1r. _NEWLINE_Waltin je reprezentanco prvi\xc4\x8d vodil na mednarodnem turnirju Euro Ice Hockey Challenge na Danskem in tam z njo zasedel predzadnje, tretje mesto.  Na Svetovnem prvenstvu 2008 v Kanadi je reprezentanco povedel do dveh pri\xc4\x8dakovanih porazov proti favoriziranima Kanadi in ZDA, in nato \xc5\xa1e do neugodnega poraza 0-3 proti Latviji, ki je Waltinove izbrance pahnil v boj za obstanek. Ta za razliko od prej\xc5\xa1njih let ni potekal v obliki skupine za obstanek s \xc5\xa1tirimi dr\xc5\xbeavami, pa\xc4\x8d pa v obliki dveh parov dr\xc5\xbeav, ki so za obstanek igrale na dve zmagi. Slovenija je za nasprotnika dobila favorizirano Slova\xc5\xa1ko, ki je slavila z 2-0 v zmagah.  Na drugi tekmi so odlo\xc4\x8dali kazenski streli, odlo\xc4\x8dilnega je za Slovake realiziral \xc4\xbdubom\xc3\xadr Vi\xc5\xa1\xc5\x88ovsk\xc3\xbd.  Po prvenstvu in izpadu iz elitne divizije HZS ni \xc5\xbeelel podalj\xc5\xa1ati pogodbe z Waltinom, pa tudi Waltin sam je v intervjuju izjavil, da ne \xc5\xbeeli ostati slovenski selektor.  Waltinov naslednik je \xc5\xa1ele januarja 2009 postal ameri\xc5\xa1ki strokovnjak John Harrington.'